open-index/open-wikipedia-markdown huggingface dataset:
Antias Hulandes den Festival OTI

**Antias Hulandes su participacion den Festival OTI** a keda realisa pa prome biaha den e edicion di 1974, celebrá na Acapulco, na cual ocacion el a wordo representa pa Humberto Nivi cu e tema *Quédate*. Nivi a termina na e di nuebe luga. Su ultimo participacion tabata na 1998 na San Jose, Costa Rica y a wordo representa pa Fusion Consonante. Di e 28 edicion di Festival OTI teni entre 1972 y 2000, Antias Hulandes a participa na 19 edicion.

Durante e historia di e Festival OTI, Antias Hulandes semper a mantene un participacion discreto - ya cu nunca nan a pasa di e di nuebe luga - y e unico ocacion cu a haña un posicion prominente tabata na 1983, na Washington D.C., cu e cantica *En cada nota cantaré* di Claudius Philips, cu a alcansa e di cuater luga.

Di otro banda e prestacion menos exitoso tabata e piesa interpreta pa Lidwina Booi, *Amor para ti* den e edicion di 1980, celebrá na Buenos Aires, Argentina, ya cu e no a haña ni un solo voto entre e 22 pais partisipante. Ademas Trio Huasteca (1978 y 1991), Ced Ride (1977 y 1988), Melania van der Veen (1985 y 1993) y Humberto Nivi (1974 y 1992), tabata artistanan cu a ripiti participacion den e festival y, curiosamente, cu dos edicion cada un.

Antias Hulandes nunca a organisa un edicion internacional di e festival y no a participa na e edicionnan di 1972, 1973, 1986, 1989, 1991, 1995, 1996, 1997 y 1999. Ta bon pa nota cu den e edicionnan di 1989 y 1991 Aruba a reemplasa Antias Hulandes den e festival, apesar cu for di 1986 ya el a bandona e constelacion Antiano. Un otro curiosidad ta cu e participacion di 1987 a wordo presenta na e Festival OTI como representante di Antias Hulandes-Corsou.

Finalmente, por nota cu e representante di 1981, Efrem Benita, awendia conoci como Dave Benton, a logra 20 aña despues pa corona ganado di e Festival Eurovision na 2001 representando Estonia, cu e cantica *Everybody* den dueto cu Tanel Padar.

## Participacion di Antias Hulandes

## Wak tambe
* Aruba den Festival OTI
Aruba den Festival OTI

**Aruba su participacion den Festival OTI**, a keda realisa como reemplasante di Antias Hulandes despues cu e isla a obtene su status como pais autonomo. El a participa na dos edicion: e di diesocho edicion cu a tuma luga na e James L. Knight Convention Center di Miami, na 1989, y e di binti edicion ku a tuma luga na e Centro di Convencion di Acapulco na 1991.

E representante cu a debuta na OTI na nomber di television Arubano tabata Edwin Abath cu e tema *"Mi viejo"*, cu cual e no tabata existoso. Su cancion tabata skirbi pa su persona y Don Ramon Krozendijk, y areglista tabata Frank Granadillo. Dos aña despues, na 1991, Trio Huasteca ta sali na prome luga entre e 17 participante den e festival nacional di OTI. Na Acapulco e trio, forma pa Etty Toppenberg, Eric Escalona y Max Hassell, a presenta e tema *"Mi buena amiga"*, un composicion di Etty Toppenberg cu areglo di Amado Rosina y Armando Lorenzini. Sinembargo esaki no a clasifica pa e final. Esaki tabata nan di dos participacion; na 1978 a representa Antias Hulandes terminando den e di dies luga. Aruba, mescos cu Antias Hulandes, no a organisá un edicion di e festival.

Anteriormente, bou di Antias Hulandes, Aruba tabata participa na e pre-seleccionnan Antiano pa e Festival OTI. Varios di su cantantenan, manera Claudius Philips y Jossy Brokke, a sali ganado maximo y a representa Antias Hulandes na Festival OTI. 

## Wak tambe
* Antias Hulandes den Festival OTI
Klomp

Un **klomp** ta un sapato di palo, traha door di hol un pida palo afo, cu e punta di sapato principalmente punta ariba. Un sapato cu un zool y hilchi di palo, pero cu un otro material na e parti ariba ta yama *klompschoen*, sapato di klomp.

For di tempo antiguo y principalmente for di edad medio, klomp tabata wordo bisti den gran parti di Europa. Klomp tabata traha na man, te den siglo 19. Na fin di añanan 50 di siglo 20 e produccion a baha drasticamente, pasobra menos y menos hende tabata bisti klomp. Awendia e artesania ta limita na un par di trahado di klomp. Otro nombernan pa klomp den Hulandes ta *holleblok*, *holsblok*, *kloef*, y *kloon*. 

E midi di un klomp ta indica den centimeter, e parti paden di un klomp ta wordo midi cu un liniaal. Cana riba klomp ta rekeri un tecnica special; troce e tenchinan pa tene e klomp na e pia. Hende cu no tin experencia lo tin masha dificultad, y lo por perde e klomp. 

## Historia
Ta dificil pa determina e momento cu klomp a surgi y con e forma a evoluciona. Na comienso di siglo 12 un sandalia di palo cual yama *[[patijn]]* *(den Hulandes)* a surgi. *Patijn* tabatin un zool di palo cu dos o tres pia na banda abou y un banchi di cuero. Posiblemente, for di e *patijn*, e klompnan a surgi. Zool di palo cu banchi di cuero o tela o cu faha ta mas bieuw cu e klomp, haña tanto na Europa como na Asia, y tambe cerca e Romanonan y pueblo di Galia. E klomp halto y completamente di palo ta un fenomeno tipicamente Europeo, specificamente, Belgica, Hulanda, y Francia. Na diferente luga na Europa a haña klompnan cu ta data for di siglo 12.

Desde su inicio, e industria di trahamento di klomp a desaroya principalmente den campo y winter. Ora e trabou di agricultura bai plat durante winter, agricultornan tabata traha nan mesun klompnan. Artesanonan tambe tabata bisti klomp, incluyendo trahado di caya, hardinero, piscado, y trahado di metal tabata bisti klomp. Desde siglo 19 esaki a evoluciona y mayoria di e pueblonan na Belgica y Hulanda tabatin un artesano di klomp, responsabel pa facilita e pueblonan. E ofishi a florece for di e di dos mita di siglo 19 te cu un poco despues di Segundo Guera Mundial. Durante e guera tabatin un resureccion den uzo di klomp pa motibo di un scarsedad di sapato. Na añanan 1950, tabatin un caida di benta di klomp pa e surgimento di sapato di cuero y laars di rubber. Ademas, e klomp tabata considera como simbolo di pobresa. Un resureccion chikito a tuma luga na fin di añanan 60 y cuminsamento di añanan 70 ora, por ehempel *[[hippie]]* a cuminsa bisti klomp. Na 2017 tabatin 15 artesano di klomp na Hulanda.

Den siman tabata bisti principalmente klomp sin decoracion, mientras pa bay misa riba diadomingo tabata bisti klomp decora. Normalmente hende tabata gasta mas cu un par di klomp pa aña. Un klomp kibra no tabata djis wordo tira afo; si e por wordo drecha, nan ta pasa un waya di hero pa dreche, sino e ta wordo uza como un baki di cuminda pa parha, un cashi di neishi, o palo pa kima.
Galia

**Galia** (Latin:*Gallia*) ta e nomber pa e area west den Europa, cu ta coresponde cu e partinan moderno di Francia, Belgica, parti west di Suisa, y parti di Hulanda y Alemania west di e riu Rijn. *Gallia* (Griego:Γαλλία) ainda ta e nomber Griego pa Francia, y por ehempel den Spaño *galo* ta wordo uza como sinonimo pa Francia.
Patijn

***Patijn*** ta sapato di palo cu ta wordo bisti ariba di un sapato. 

*Patijn* a desaroya alrededor di aña 1400 y desde e tempo ey, el a wordo bisti principalmente dor di e clase halto, pa proteha e sapato pa e caminda di lodo. E *patijn* ta considera pa precedi e klomp. 

Un pintura di Jan van Eyck di aña 1434 ta contene e imagen, conoci, mas bieu di *patijn*.

## Galeria
Kapel Alto Vista

**Kapel Alto Vista** ta un kapel na Alto Vista, Noord di Aruba. E kapel a ser construi na aña 1750 y reconstrui na aña 1952. 

E kapel a inicia, riba 25 di mei 1952, na e luga unda na aña 1750 e kapel mas bieu di Aruba a wordo construi door di Indjan. Prome cu a construi e kapel actual, por a mira ainda e cuadro di e kapel anterior, un edificio cu tabata cubri un area di 13 pa 5 meter. Ademas, dos graf marca cu rand di piedra.
Café latte

**Café latte** ta consisti di hopi lechi y un capa chikito di scuma, en comparacion cu un cappuccino. E variante aki di koffie cu lechi tambe ta conoci como **latte**, pero na Italia esey simplemente kiermen un glas di lechi y no un bebida di koffie. 

Un café latte ta traha cu un *shot* di espresso (⅓ di e copi) y resto ta lechi di vapor.

Café latte a surgi pa e motibo cu espresso tin un experencia di smaak marga y intenso. Asina, lechi cayente a wordo agrega pa haci e koffie mas dushi den sabor y menos intenso. 

Paisnan Noord Europeano ta referi na latte como *[[Café au lait]]*, na Francia como *Grand Crème*, y na Alemania como *Milchkaffee*.
Café au lait

**Café au lait** ta e nomber Frances pa un koffie cual ta consisti di 60% lechi cayente. E variante di koffie aki ta preferiblemente traha cu koffie di filter. 

Café au lait ta pa e Frances loke cappuccino ta pa e Italiano. Tradicionalmente, e Frances ta dop su desayuno, por ehempel un pida stokbrood, *[[croissant]]* o *[[pain au chocolat]]* den e café au lait.

E diferencia entre un café au lait y un *[[koffie verkeerd]]* ta chikito. Un koffie verkeerd tin mesun tanto lechi cu koffie, pues mita mita. Den sentido di sabor, e café au lait ta un poco mas suave y crematoso pa motibo di e lechi cu e koffie verkeerd. Ademas, e café au lait tambe ta parce e café latte, pero nan ta diferencia riba dos aspecto; café au lait no ta traha cu espresso y no tin un capa di scuma di lechi.
Monumento 18 di maart

**Monumento 18 di maart** ta un monumento conmemorativo na Aruba, cu ta dedica na Dia di Himno y Bandera, e dia nacional di Aruba. E monumento ta situá na Oranjestad, riba Plaza 18 di maart, entre Caya Mario F. Harms (antes Lagoenweg) y L.G. Smith Blvd. y enfrente di Wilhelminapark. El a wordo inaugura na 1996.

## Historia
Desde inicio di añanan 1900, tempo cu Aruba tabata forma parti di Kòrsou i Dependensianan como un colonia di Reino Hulandes, e habitantenan di Aruba a cuminsa lucha pa tin nan mesun reglanan, conoci como e movimiento di separacion. Entre 28 di september 1947 y 11 di januari 1948 Jan Hendrik (Shon Henny) Eman, fundado di Partido di Pueblo Arubano (AVP) y su yiu Shon A Eman, hunto cu landsraad Aristides Wever a organisa 42 reunion rond henter e isla cu a keda registra den actonan notarial pa mustra Hulanda cu mayoria Rubiano ta desea di tin su propio gobierno. E actonan notarial tabata contene firma di 2.147 Rubiano, loke tabata representa un mayoria grandi di e Rubianonan masculino cu tabatin derecho di voto. 

Dia 19 di februari 1948 Shon A Eman a presenta na Reina Wilhelmina di Reino Hulandes e coleccion di acto notarial conteniendo e deseonan di e pueblo Arubano pa autodeterminacion.

Un luna despues, dia 18 di maart 1948 durante e prome Conferencia di Mesa Rondo pa reorganisacion di Reino na Den Haag, Shon A Eman, como representante di Aruba den e delegacion Antiano, a presenta y defende un mocion pa reconoce e derecho di Aruba pa bay en busca di su status autonomo dentro di Reino Hulandes. E mocion, sostene pa Moises Frumencio da Costa Gomez, a conduci na reconocemento di e principionan di derecho di Aruba pa auto-determinacion y pa cual a tuma e decision pa institui un comision pa mira te kon leu y di ki manera lo implementa esaki. Esaki tabata un momento defini den un proceso cu a dura decadanan largo pa Aruba tin un autonomia mas amplio, cu a wordo otorga na Aruba dia 1 di januari 1986.

## Monumento
Na 1991 a lanta Fundacion 18 di maart pa bin cu un monumento pa duna atenshon na formacion di e sentido di consciencia nacional di e pueblo Arubano y pa duna tributo na compatriotanan, irespecto partido politico, cu a contribui na e realisacion di status aparte sin nunca haya reconocimento pa esaki. Co-fundador Mary Wever-Laclé tabata e prome presidente di e fundacion di 1991 te 2018.

E monumento ta encera un plataforma riba cual ta graba e nombernan di tur 2.147 firmante y riba e parti dilanti di e monumento ta graba e texto di e mocion. Meymey riba un pedestal tin e busto di Cornelis Albert (Shon A) Eman. Diseñado di e monumento ta Secon Architectenbureau, mientras e busto a wordo produci pa e escultor hulandes, Heleen Levano hunto cu Eric Claus. E costo estima na 1992 pa realisa e monumento tabata alrededor di un miyon florin.
Garypus bonairensis

***Garypus bonairensis*** ta un espesie di pseudoskòrpion di e famia Garypidae. E nòmber sientífiko a wòrdu publiká na 1936 pa Max Beier.

## Distribushon i habitat
E espesie aki ta endémiko na Boneiru den Hulanda Karibense i ta presente den e área na kosta.

## Deskripshon
E skòrpion macho ta midi 4,4 pa 4,8 mm i e embra 5,0 pa 6,0 mm.

## Sistemátika i taksonomia
E supespesie ''Garypus bonairensis realini'' di Aruba i *Garypus bonairensis withi* di Mustique a wòrdu reklasifiká den rango di espesie na 2020 pa Harvey, Hillyer, Carvajal i Huey.

## Etimologia
E nòmber *bonairensis*, konsistiendo di bonair[e] i e sufiho latin -ensis, "ku ta biba den, ku ta biba", a wòrdu duna na e espesie den referensia na e lugá unda el a ser deskubri, Boneiru.

## Link eksterno
* Beier, 1936 : *Zoologische Ergebnisse einer Reise nach Bonaire, Curaçao und Aruba im Jahre 1930. No. 21. Einige neue neotropische Pseudoscorpione.* Zoologische Jahrbücher, Abteilung für Systematik, Ökologie und Geographie der Tiere, vol. 67, p. 443-447.
*
Garypus realini

***Garypus realini*** ta un especie di pseudoscorpion di e famia Garypidae. E nomber cientifico a ser publica na 1948 pa Pieter Wagenaar Hummelinck.

## Distribucion y habitat
E especie aki ta endemico den lama na Aruba y ta presente na costa den cercania di Boca Grandi.

## Descripcion
E scorpion macho ta midi 5,0 pa 5,2 mm i e embra 5,6 pa 6,2 mm.

## Sistematica y taxonomia
E especie a wordo describi pa Wagenaar Hummelinck bou di e protonimo *Garypus bonairensis realini*. Na 2020 el a wordo reclasifica den e rango di especie.

## Etimologia
Cu e nomber *realini* ta duna tributo na F.J.A. Janssen (1889-1977), conoci como frère M. Realino.  E tabata, hunto cu P. Wagenaar Hummelinck, miembro di e Circulo di Estudio di Ciencianan Natural di Surnam y Antias Hulandes (*Natuurwetenschappelijke Studiekring voor Suriname en de Nederlandse Antillen*).
Nops glaucus

***Nops glaucus*** ta un espesie di araña di e famia Caponiidae. E nòmber sientífiko a wòrdu publiká na 1887 pa Johan Coenraad van Hasselt.

## Distribushon
E espesie ta endémiko na Boneiru. 

No tin supespesie menshoná den e "Catalogue of Life".
Jaime Lusinchi

**Jaime Ramón Lusinchi** (☆ 27 di mei 1924 na Clarines (estado Anzuategui) - † 21 di mei 2014 na Caracas) tabata un médiko pediatra i dirigente polítiko venezolano. E tabata presidente di Venezuela entre 1984 i 1989 i senadó vitalisio entre 1989 i 1999.

## Karera polítiko
Lusinchi, di origen korsikano, tabata miembro di e partido sosialdemokrátiko Akshon Demokrátiko. Lusinchi a logra un resultado impresionante den elekshon i tabata gosa di un popularidat konsiderable durante su mandato. Su gobernashon tabata stabil, apesar di e kambionan ku e pais tabata pidi; esaki a resulta den un intensifikashon di e korupshon públiko i un krisis ekonómiko, sosial i polítiko.

Meskos ku Carlos Andrés Pérez, kolega di partido i susesor den gobièrnu, el a wòrdu husgá pa kasonan di korupshon relashoná ku su secretaria privá, Blanca Ibañez. Opinion públiko a acusá Ibañez di tin poder eksesivo den gobièrnu, relashona ku e laso intimo ku e tabatin ku Lusinchi. E kasonan di Lusinchi i Pérez a kousa daño na e kredibilidat di e partido i pa hopi hende esaki tabata e origen di e fenomeno ku Hugo Chávez tabata representa. Despues di su divorsio Lusinchi a kasa ku Blanca Ibañez na 1991.

## Bishita na Aruba i Antia Hulandes
Durante su presidensia, na fin di 1987, Lusinchi a hasi un bishita ofisial na Aruba i Antia Hulandes, unda e programa tabata inkluí e islanan Kòrsou i Boneiru. Na e okashon aki el a wòrdu konsedé e título di *doctor honoris causa* dor di Universidat di Antia Hulandes (UNA) pa su dedikashon na fortalesé e relashonnan entre Antia Hulandes i Venezuela. Esaki tabata e di dos okashon ku e universidat a otorgá e honor aki.
La Guaira

**La Guaira** ta e kapital di e estado venezolano di e mesun nòmber (antes yamá Vargas) i e haf prinsipal di Venezuela. E ta situá mas o menos meimei di e kosta nort di e pais. El a wòrdu fundá na 1589 komo un salida pa laman pa Caracas, ubiká un 30 kilometer suitost. E siudat i e haf a sufri daño grandi durante e inundashon i deslizamentu di lodo na desèmber 1999 ku a afektá gran parti di e region.

E siudat tin su mes ekipo di beisbòl profeshonal den e Liga di Beisbòl Profesional Venezolano, e Tiburones de La Guaira. Nan a gana ocho kampeonato nashonal for di nan fundashon na 1962 i a gana e Seri Karibense na 2023-24.
Sistema nervioso

Den biologia, e **sistema nervioso** ta e parti sumamente kompleho di animal cu ta coordina accion y procesa informacion sensorial door di transmiti señalnan entre diferente parti di e curpa. E ta detecta kambionan ambiental cu ta afecta e organismo y ta traha hunto cu e sistema endocrino pa responde na e cambionan aki.

Den vertebrata, e sistema nervioso ta dividi principalmente den dos sekshon:

# Sistema Nervioso Central (SNC): E SNC ta consisti di e celebro y e medula spinal.
# Sistema Nervioso Periferico (SNP): E SNP ta consisti principalmente di nervio, un bonder di axon cu ta conecta SNC na e resto di e curpa.

Nervio cu ta transmiti señal for di e celebro pa e curpa ta yama nervio motorico (*efferent*), mientras cu esnan cu ta hiba informacion for di e curpa pe e SNC ta nervio sensorial (*afferent*).

E SNP ta wordo dividi mas aleu den e sistema nervioso somatico y autonomo. 

* E sistema nervioso somatico ta controla movecion boluntario. 
* E sistema nervioso autonomo ta regula funcion imboluntario, manera frecuencia di curason y digestion. E sistema nervioso autonomo ta subdividi den tres sistema:

:# E sistema simpatico ta mobilisa energia den emergencia, esaki ta activa por ehempel e bringa-of-huy respons, mientras e sistema
:# parasimpatico (manera un brek riba e sistema) ta activa durante sosiego y relahacion, y e sistema
:# enterico ta regula e sistema digestivo.

Nervio cu ta sali for di e celebro ta yama nervio craneo, mientras cu esnan cu ta salo for di e medula spinal; ta yama nervio spinal.

Na nivel celular e sistema nervioso ta wordo defini pa e presencia di neuronnan, celnan specialisa cu ta transmiti señal rapido y precies. Ademas di neuronnan, e sistema nervioso ta contene celnan glia cu ta provee sosten structural y metabolico. Hopi componente di e sistema nervioso, hunto cu e cu e adernan, ta forma e unidad neurovascular cu ta regula e fluho di sanger celebral pa cumpli cu e demandanan halto di energia di neuronnan activo.

Mayoria di animal multicelular ta posee un sistema nervioso, aunke su complexidad ta varia grandemente. Spons, *placozoa*, y *mesozoa* cu tin structura di curpa simpel, no tin ningun sistema nervioso. Animalnan radial simetrico, manera *ctenophora* y *cnidaria* (coral y kwal) ta posee un red nervioso difuso. Tur animal, cu excepcion di algun bichi, tin un sistema nervioso cu un celebro, un medulla spinal central, y rama di nervionan. E tamaño di e sistema nervioso ta varia di djis algun shen cel cerca un bichi simpel te na mas o menos 300 biyon cel den olifanti africano.

E SNC ta coordina comunicacion entre cel y diferente parti di e curpa. Mal funcionamento di e sistema nervioso por resulta for di defectonan genetico, trauma fisico, veneno, infeccion, of biehes. Neurologia ta specialidad medico cu ta atende cu trastorno di e sistema nervioso y nan tratamento. Den e SNP, problemanan comun ta inclui *conduccion* di nervio reduci, hopi biaha causa pa neuropatia diabetico of malesanan *desmielinizante*, manera multiple sclerosis. Neurociencia ta e disciplina cientifico dedica na studia e sistema nervioso.
Mariehamn

**Mariehamn** (finlandes: Maarianhamina) ta kapital di e region outonomo finlandes di Åland, un archipielago den Laman Ost. Mariehamn ta sede di e gobièrnu i parlamento di Åland, i 40% di e poblashon di Åland ta biba den e siudat. E ta rondoná pa Jomala, e di dos munisipio di mas grandi na Åland den término di poblashon; na ost e tin frontera ku Lemland. Manera henter Åland, na Mariehamn ta papia unilingualmente sueko i alrededor di 82% di e habitantenan ta papia esaki komo nan lenga materno.
1834

**1834** tabata un aña komun ku a kuminsá riba un djarason riba e kalènder gregoriano. E ta marka e di 1834 aña despues di Kristu; e di 834 aña di e di dos milenio; e di 34 aña di siglo 19 i e di 5 aña di dékada 1830.

## A sosodé
**Yanüari**

**Febrüari**
 
**Mart**

**Aprel**
 
**Mei**
* 1 - Abolishon di sklabitut a keda deklará den henter imperio britániko.

**Yüni**

**Yüli**
 
**Ougùstùs**
 
**Sèptèmber**

**Òktober**

**Novèmber**

**Desèmber**
 
## A nase
**Yanüari**

**Febrüari**

**Mart**

**Aprel**

**Mei**

**Yüni**

**Yüli**

**Ougùstùs**
 
**Sèptèmber**

**Òktober**

**Novèmber**

**Desèmber**

## A fayesé
**Yanüari**

**Febrüari**

**Mart**

**Aprel**

**Mei**

**Yüni**

**Yüli**

**Ougùstùs**

**Sèptèmber**

**Òktober**

**Novèmber**

**Desèmber**
Aritmétika

**Aritmétika** (latin: arithmetĭcus, derivá di griego ἀριθμητικός; hulandes: rekenen) ta e ramo di matemátika ku su opheto di estudio ta e numbernan, i e operashonnan elemental ku ta hasi ku esakinan, manera adishon, suptrakshon, multiplikashon i divishon.

Meskos ku den otro áreanan di matemátika, por ehèmpel den algebra òf geometria, e sentido di 'aritmétika' a evolushoná ku e desaroyo amplio i diversifiká di siensia.
Koraal Specht

**Koraal Specht** ta un bario di Willemstad, kapital di Kòrsou. E ta situá na e kosta sùit di e isla den e parti sùit di e siudat. Koraal Specht ta un bario di kontraste. E parti nort ta un área supdesaroyá. Den e parti ost tin e úniko prizòn di e pais, Sentro di Detenshon i Korekshon Kòrsou (SDKK) i un dòm. Y den e parti sùit tin Cornelisbaai, ku ta un zona turístiko ku playa i hotelnan, konosí komo Mambo Beach.

## Historia
Na 1791 Jan Hendrik Specht a kumpra plantashi Koraal, na kua e bario ta yamá. Na esaki el a agregá su fam. Den e banda west a lanta kasnan popular unda bonerianonan a establesé. Na 1960, un prizòn a wòrdu konstruí den e bario. Entre 1968 i 1970 gobièrnu a krea un zona residensial di gran eskala pa remplasá e parti di e kasnan den Scharloo, ku lo ser basha abou pa e konstrukshon di Koningin Julianabrug. Tambe a konstruí 40 kas temporal ku na 2011 ainda tabata habitá.

Koraal Specht tin un desempleo altu, e porsentahe di trabou na Koraal Specht segun e monitor di bario di 2007 ta 32,6%.

## Demografia
### Religion
E bario di Koraal Specht ta pa mayó parti katóliko. E porsentahe di katóliko na 2001 tabata 83% di e poblashon lokal. Esaki ta mas altu ku e averahe nashonal di 80,1%. Otro religionnan ku ta profesá na Koraal Specht ta entre otro: Adventista, Testigu di Yehova, i e komunidat Pentecostal. E último religionnan aki huntu ta representá un total di mas o ménos 13,9% di e kantidat di habitantenan na Koraal Specht. Na 2001, solamente 3,1% di e habitantenan a deklará nan mes komo no-religioso. E Iglesia Katóliko tin un misa na Koraal Specht, esta Misa Bon Wardadó na Kaya Shers. Tambe e komunidat pentecostal 'Resurekshon i Bida' tin un edifisio di iglesia na Kaya Chi ku Cha.

### Sosio-ekonómiko
E bario konosé hopi pobresa, i ta konsiderá komo un área di atenshon. Kòrsou ta wòrdu deskribí den e guianan di biahe komo bastante sigur, pero Koraal Specht ta wòrdu menshoná komo un bario ku ta mihó pa evitá. Di tur kas den e bario, 94% ta papia papiamentu.

E parti sùit di Koraal Specht ront di Cornelisbaai a desaroyá komo un sentro turistiko, i tin playanan manera Mambo Beach. E área ta wòrdu promoshoná den guia di buseo pa su bunita refnan di koral. Curaçao Sea Aquarium ta ubiká na e bahia, unda tin komplehonan di hotel i apartamento. Na 2021, e kadena hotelero Van der Valk a anunsiá plannan di ekspanshon na skala grandi.

## Galeria

File:Curacao-Sea-Aquarium-2013.JPG|Aquarium
File:Dolfijn FM Studio Curacao.jpg| Studio Dolfijn FM 
File:SDKK, Curaçao, 3-11 (cropped).png| Prizòn
File:Wilhemstad from the coast.JPG|Seaquarium Beach
Bandar Seri Begawan

**Bandar Seri Begawan** ta e kapital i e siudat mas grandi di e sultanato asiatiko di Brunei. Na 1995, e poblashon tabata konta mas o ménos 46.000 habitante. E siudat ta konsistí di dos parti: Bandar Seri Begawan, i Kampong Ayer. 

E kapital ta sede di gobièrnu di Brunei, i tambe un sentro komersial i kultural. Anteriormente e tabata konosí komo Brunei Town te ora el a ser renombrá na 1970 na honor di sultan Omar Ali Saifuddien III, e di 28 sultan di Brunei i e tata di e aktual sultan Hassanal Bolkiah. Bandar Seri Begawan ta e residensia di sultan Hassanal Bolkiah.
Libreville

**Libreville** (siudat liber na franses) ta kapital di Gabon. E siudat tin 700.000 habitante. Libreville ta un siudat portuario i ta konektá ku Golfo di Guinea. Ademas, e ta un sentro di komèrsio pa e área di foresteria rònt di dje.
Gitega

**Gitega** (antes **Kitega**) ta kapital di Burundi, i tambe di e provinsia di e mesun nòmber. Te aña 2019 Bujumbura tabata kapital di e pais sentro-afrikano. Gitega ta situá mas o ménos 62 kilometer sùitost di Bujumbura na un altitut di mas o ménos 1725 meter, riba e riu Luvironza (un riu di Nilo). E tin un área di aproksimadamente 27 kilometer kuadrá i un poblashon di 135.467 habitante (2020). Gitega ta e di dos siudat mas grandi di e pais i tabata sede i kapital di Reino di Burundi te ku aña 1966.

Na mart di 2007, presidente Pierre Nkurunziza a anunsiá su intenshon di muda e kapital di Bujumbura pa Gitega, pa motibu di su ubikashon mas sentral den e pais. Esaki a sosodé dia 22 di desèmber 2018 ora el a anunsiá di duna Gitega e status di kapital polítiko. Un votacion den Parlamento di Burundi pa hasi e kambio ofisial a tuma lugá dia 16 di yanüari 2019.
Malabo

**Malabo** ta kapital i sede di gobièrnu di Guinea Ekuatorial. E siudat ta situá riba e isla di Bioko den e provinsia di Bioko Norte, di kua e ta kapital tambe. E ta e siudat mas bieu  i despues di Bata, e siudat mas grandi di Guinea Ekuatorial. E siudat tin un poblashon di aproksimadamente 297,000 habitante (2018) i un superfisie di 55 km2.

Spaño ta e idioma ofisial di e siudat i di e pais tambe, pero Pichinglis of Pichi ta ser usa komo un idioma di komunikashon mas amplio rònt di e isla di Bioko, inkluyendo Malabo.

Siudat de la Paz ta un komunidat planiá i bou di konstrukshon den sùitost di e pais, ku a ser diseñá pa remplasá Malabo komo kapital. Na febrüari 2017 e institushonnan di gobernashon di Guinea Ekuatorial a kuminsá e proseso di re-lokalisashon pa Siudat de la Paz.


Former Flag of Santa Isabella City.svg|Bandera di Malabo
Panoramic view of Malabo.jpg|Bista panoramiko di Malabo
Schottegat

**Schottegat** ta un bahia i un haf natural riba e isla di Kòrsou, ku ta konektá ku Laman Karibe dor di Bahia di Santa Ana. 

Awendia Schottegat ta kompletamente rondoná dor di Willemstad. Kantu di Schottegat ta enkontra, entre otro:
* Isla, un peninsula, unda ta establesé refineria Isla,
* Fort Nassau, un fortifikashon konstruí na 1797,
* Parera, e base di marina real hulandes.
Bahia di Santa Ana ta ser krusá dor di dos brùg, e Koningin Emmabrug pasùit i Koningin Julianabrug panort.
Rudy Dovale

**Rudolph Joseph (Rudy) Dovale** (☆ 22 di novèmber 1921 na New York - † 28 di òktober 2019 na Kòrsou) tabata un héroe di guera, empresario, publisista di Kòrsou. E ta ser konsiderá un di e pioneronan di turismo na e Islanan ABC.

## Biografia
Rudy Dovale a nase den bario di Brooklyn komo yu di mayornan di Kòrsou: Charles Dovale i Josefita Palm.

Na 1948, despues di Guera Mundial II, e ta disidí di establesé na Kòrsou. 
El a funda e kompania R.J. Dovale Advertising na 1951, ku a bira e agensia di publisidat di mas grandi na Kòrsou den dekada 60, 70 i 80. Despues di tempu e tabata aktivo riba tur e islanan di Antias Hulandes. For di su sede na Helfrichplein e tabata produsí i edita un revista di turismo den diferente vershon, bou di e nòmber Aruba Holiday, Curaçao Holiday i Bonaire Holiday.
Sentro di Detenshon i Korekshon Kòrsou

**Sentro di Detenshon i Korekshon Kòrsou** (abreviá SDKK, na hulandes: *Centrum voor Detentie en Correctie Curaçao*) ta e úniko prizòn i sentro di detenshon na Kòrsou. E prizòn ta situá na Koraal Specht, un bario den e parti sùitost di Willemstad. SDKK tin un kapasidat pa 586 detenido i un staf di alrededor 304 persona. Te ku 10 di òktober 2010 e tabata konosí komo prizòn "Bon Futuro" òf  prizòn Koraal Specht.

## Historia
Den siglo 19, prezunan na Kòrsou tabata wòrdu detené na Fort Amsterdam, kaminda tabatin un prizòn sivil i e asina yamá 'Halve Maan', kaminda militar, katibu i marineronan tabata wòrdu detené. Na 1861 e stateis nobo a keda kla i a muda e prizòn pa e parti bou tera. Sinembargo, meimei siglo 20 kambionan sosial a pone ku mester a konstruí un edifisio nobo pa asina por a duna mas atencion na e detenidonan.

Na mart 1960 e prizòn nobo i sentro di detenshon a keda kla den e bario di Koraal Specht. Por a aloká 198 prezu den akomodashonnan mas amplio ku tabata ofrese mas posibilidatnan pa trabou, edukashon, rekreashon i guia spiritual i sosial. Sinembargo, tempu di e disturbionan di Trinta di Mei (1969), e kantidat di prezu a subi te na 500. No tabata te 1989 ku a konstruí un ala nobo na e prizòn ku 43 sel i ku un sekshon pa observashon forénsiko ku 18 sel. Pero esaki no a resultá sufisiente, i na 1994 a konstruí baraknan temporal pa 95 prezu mas. Ora na 1988 Antias Hulandes a firma e tratadonan oropeo, *Tratado di Roma* i *Komité pa Prevenshon di Tortura* (CPT) esaki a trese obligashonnan relashoná ku e trato di prezunan, i pa esaki e mesun aña a traha un ordenansa nashonal 'Prinsipionan di e sistema di prizòn di Antia Hulandes' (*Landsverordening Beginselen Gevangeniswezen Nederlandse Antillen*). E prizòn tabatin un nòmber malu i tabata konosí komo "e infierno di reino". 

Reportahenan di maltrato di prezu, tiroteo, negoshi di droga, violashon, i un higiena hopi malu ku un gobièrno antiano ku tabata bisa repetidamente di no tin plaka pa drecha e prizòn, a obligá e gobièrnu hulandes na 2001 pa inverti 50 mion euro den konstrukshon di un kompleho di celnan nobo, loke a keda ehekutá pa e empresa merikano Wackenhut. Den kuadro di esaki tambe a duna un nòmber formal na e prizòn; "Bon Futuro". Sinembargo, e no a logra nada, meskos ku varios plan di mehorashon den e añanan ku a sigui.

Na aña 2009 a lansa un programa nobo na Hulanda pa haci e prizòn mas sigur y mas higiéniko, pa kua a emplea personal hulandes. Na yüli 2010, e gobièrnu antiano a anunsiá un estado di emergensia den prizòn te fin di aña pa duna mas posibilidat pa drecha e prizòn, manera amplia e kontrolnan na entrada i redusi e tempu ku e prezunan por yama na telefon.

Despues di e reforma estatal den Reino Hulandes ku a hasi ku Kòrsou a bira un pais den Reino Hulandes dia 10 di òktober 2010, e prizòn tambe a kambia su nòmber for di "Bon Futuro" pa Sentro di Detenshon i Korekshon Kòrsou.
Ѕ

**Ѕ** (lèter minúskulo: ѕ) ta un lèter di álfabèt siríliko ku ta solamente wordu usa den e idioma masedoniano.
І

**І** (lèter minúskulo: і) ta un lèter di álfabèt siríliko ku wordu usa den ukraniano, búlgaro, y kazachs. E lèter aki por wordu konfunndi cu e I den Latin.
Ї

**Ї** (lèter minúskulo: ї) ta un lèter di álfabèt siríliko ku wòrdu usa den ukraniano. E lèter aki por wòrdu konfundí ku e lèter I den latin, spesifikamente ku e lèter Ï den latin.
Nouakchott

**Nouakchott** (árabe: نواكشوط) ta kapital i e siudat mas grandi di Mauritania. E siudat ta situá den e parti sùitwest di e pais riba e Oséano Atlántiko i ta un di e siudatnan mas grandi den region di Sahara. E poblashon di e siudat ta wòrdu estimá na mas o ménos un mion habitante, kua ta mas ku un kuarto di e total di habitantenan di Mauritania. E siudat ta sirbi komo e sentro atministrativo i ekonómiko di Mauritania. No tin hopi edifisio altu den e siudat aki.
Domacassé

**Domacassé** por referi na:

## Hende

*Frida Winklaar-Domacassé, poeta arubano
*Herbert Domacassé, gezaghebber di Boneiru (2003-2008)
*Pacheco Domacassé (1941-2022), eskritor, aktor i direktor di teatro i sine di Kòrsou
*Renata Domacassé, polítiko boneriano
*Rudy Domacassé, poeta, eskritor, aktor i direktor di teatro boneriano
Partido Katóliko di Pueblo

**Partido Katóliko di Pueblo** (**Katholieke Volks Partij**, KVP; tambe ** Partido Katóliko Kòrsou** (1936-1948) i **Partido Konstruktivo di Pueblo** desde 1960) tabata un partido polítiko na Kòrsou, ku tabata aktivo entre añanan 1930 i 1960. E tabata un di promé partidonan na Antias Hulandes.

## Historia
Dia 22 di yanüari 1936  a funda na Kòrsou Partido Katóliko Kòrsou,  ofisialmente *Curaçaose R.K. Partij* (CKP). E tabata karga sosten di diferente grupo katóliko den komunidat i di iglesia katóliko na Kòrsou. 
Den e promé elekshon pa Konseho Kolonial na desémber 1937 e partido a optené tres di e seis asiento asigná na e isla di Kòrsou, ku a wòrdu okupá pa Moises Frumencio da Costa Gomez, Ernesto Martijn i Adolphe Desertine.

Da Costa Gomez, kende tabata forma parti di e direktiva, a presentá un programa nobo pa e elekshonnan di novèmber 1945, ku den hopi aspekto tabata similar na esun di Partido Demokrat. Ya e momentu ei a sali na kla ku no ta henter e partido tabata apoyá e ideanan di su lider di frakshon. E ruptura definitivo a yega na 1948 ora Da Costa Gomez a renunsiá i a funda e PNP. Pa kontinua a funda e mesun aña un partido katóliko nobo bou di e nòmber di Partido Katóliko di Pueblo (*Katholieke Volks Partij*, KVP). 

Isaac Debrot (1910-2006) tabata susesor di Da Costa Gomez komo lider di partido te 1962, ora el a wòrdu nombrá embahador di Reino Hulandes na Trinidad i Tobago. KVP tabata e promé partido polítiko na Kòrsou ku hende muhé den su direktiva. Esaki tabata su kofundadó Adèle Rigaud, kende dia 18 di aprel 1948 a lanta e ala femenino "*Luchadonan pa Derecho di Voto pa hende muhé*" i a bira su presidente i vosero.  Entre 1959 i 1962 Ben Leito a okupá e funshon di presidente di KVP. 

Durante transkurso di tempu KVP a pèrdè mas i mas sostenedó den e elekshonnan ku a sigui. Esaki no a mehorá tampoko ora e nòmber a wòrdu kambia pa Partido Konstruktivo di Pueblo na 1960. Despues di 1963 e partido no a partisipá mas den elekshon.
Cyperus bonariensis

***Cyperus bonariensis*** ta un especie di mata cu flor di e famia Cyperaceae (yerba di cipres). E nomber cientifico a wordo describi pa prome biaha na 2013 pa G.C.Tucker.

## Distribucion y habitat
E especie ta nativo na Venezuela y dos grupo di isla dilanti su costa, e Antia Venezolano y e islanan ABC.

*C. bonariensis* ta aparece den ambientenan di costa di santo of piedra, tipicamente canto di playa. Tambe ta haya nan den areanan seco of cu yerba. E rango di altutud ta entre 0 i 10 meter riba nivel di laman.

## Descripcion
*C. bonariensis* por wordo confundi cu *C. caesius* pero e tin varios caracteristica distinto. E ta mas cortico den haltura, tin stengel mas fini, y e *spikeletnan* (cluster di flor chikito) ta punta ariba (no plama). E spikeletnan ta 2,5 pa 3 millimeter separa di otro na un banda di e as.
Monumento di Guera (Kòrsou)

**Monumento di Guera**, ofisialmente **Monument voor de Gevallenen**, ta un monumento konmemorativo na Kòrsou pa e 129 víktima di Karibe Hulandes ku a fayesé den e periodo 1939-1945 pa motibu di aktonan di guera. 

## Historia
Riba inisiativa di algun antiano, entre nan Shon Cai Winkel, a funda despues di guera *Stichting ter Herdenking van in de Tweede Wereldoorlog Gevallenen van de Nederlandse Antillen*. Un di e metanan di e fundashon tabata pa traha un monumento di guera. Inisialmente a pensa riba un lugá banda di Fort Amsterdam. Buskando un eskultor adekuá, e fundashon a aserká e "Kring Nederlandse van Beeldhouwers", ku a proponé Fred Carasso. Carasso, kende tabata biba na Amsterdam, a keda na Kòrsou pa algun siman na 1955 pa wak e lugá di serka. Durante e bishita aki a tuma e desishon pa pone e monumento riba un bastion chikito na bahia di Waaigat. Un komishon a hasi un investigashon amplio riba e nòmbernan di e víktimanan. Carasso a diseña un plakat konmemorativo pa esaki, riba kua a pone e nòmbernan di e fayesidonan.

## Konmemorashon
E monumento a wòrdu develá dia 4 di mei 1957 pa gobernador di Antia Hulandes, Antonius Speekenbrink. Na mes momentu, riba e otro sinku isla antiano, a develá un plakat ku nòmber di e víktimanan. Ounke den Karibe Hulandes no tabatin un tradishon fuerte di konmemorashon, for di e tempu ei tur aña riba e dia di *[[Nationale Dodenherdenking|Dodenherdenking]]*, ta tene un seremonia di konmemorashon pa e fayesidonan pa 9'or di mainta. Tradishonalmente e gobernador i promé minister di Antia Hulandes tabata partisipá na ponementu di krans, pero for di 2011 esaki ta e gobernador i promé minister di Kòrsou. Prinses Beatrix (febrüari 1965), Reina Juliana i Prins Bernhard (septèmber 1965) tambe a bishitá e monumento pa konmemorá esnan ku a pèrdè nan bida.

Investigashon di kapitan-teniente Jos Rozenburg a resultá den 37 nòmber nobo, ku a wòrdu agregá na e plakat. Esaki a keda develá di nobo na e konmemorashon dia 4 di mei 2022.

## Deskripshon
E monumento ta konsistí di un figura di muhé di 3,50 meter altu den bròns. E ta bira su kurpa parti ariba na man drechi, mirando riba su skouder robes. Riba su kabes e ta tene un meuchi entre su mannan, na su pia por mira tambe un par di meuchi. E figura di muhé ta pará riba un base di beton ornamental, for di kua ta sali skeins bai ariba dos ala estilístiko di 11 meter di altura. E diseño di Carasso ta reflehá *e espasio i e laman habri, den kual hopi di e víktimanan a pèrdè nan bida pa libertat*. E monumento a haña e nòmber *Libertat di Laman*.
Juan Guaidó

**Juan Gerardo Guaidó Márquez** (☆ 28 di yüli 1983 na La Guaira) ta un ingeniero i polítiko venezolano. E tabata  miembro di e partido sosial-demokrátiko "Voluntad Popular" i tabata diputado den e Asamblea Nashonal representando estado Vargas. Dia 5 di yanüari 2019 el a bira presidente di Asamblea Nashonal di Venezuela, komo e persona mas hóben ku a yega di tuma e funshon aki. 

Den e Asamblea Nashonal, Guaidó a subi na prominensia denter di oposishon segun ku e retonan polítiko i konstitushonal pa e gobièrnu di Nicolás Maduro a intensifiká. E tabata ser konsiderá komo lider di oposishon kontra chavismo. Dia 5 di yanüari 2019, el a wòrdu eligi komo Presidente di e Asamblea Nashonal, birando e persona  mas hóben ku a yega di okupá e funshon aki den historia di Venezuela.

## Presidensia Interino
Dia 23 di yanüari 2019, Guaidó a invoká artíkulo 233 di e Konstitushon Venezolano i a deklará su mes “presidente interino” di Venezuela, afirmando ku e elekshon presidensial di 2018 — ku a prolongá e periodo di Maduro — tabata fraudulento i a laga e funshon di presidente bashi. Asamblea Nashonal, ku tabata kontrolá pa oposishon, a sostené e deklarashon aki komo parti di un esfuerso pa restorá òrdu konstitushonal i pusha pa elekshonnan nobo.

Su demanda pa e presidensia interino a risibí sosten di desenas di gobièrnu stranhero, inkluyendo Merka i hopi pais na Oropa i Amérika, ku a rekonos’é komo e lider legítimo di Venezuela. Sinembargo, Maduro a retené kontrol di mayoria institushon estatal, inkluyendo militar i poder hudisial, i efektivamente a keda na poder na Caracas.

Guaidó su gobièrnu interino tabatin kontrol real limitá paden e pais, pero e i e Asamblea Nashonal a ehersé outoridat riba algun aktivo stranhero venezolano, manera e kompania di refineria Citgo ku sede na Merka.

Pa fin di 2022, sosten den oposishon a kambia, i dia 31 di desèmber 2022, e Asamblea Nashonal kontrolá pa oposishon a vota pa disolbé e gobièrnu interino paralelo dirigí pa Guaidó, i dia 5 di yanüari 2023 a skohe Dinorah Figuera komo su susesor.
Waaigat

**Waaigat** ta un bahia i un haf natural na e isla di Kòrsou, ku entrada na oria ost di bahia di Santa Ana kua ta konekt'é ku Laman Karibense. E kurpanan di awa den Willemstad, esta Waaigat, bahia di Santa Ana i Schottegat huntu, ta kubri un superfisie di mas o ménos 10 km².

Waaigat ta situá entre e zonanan di Punda i Pietermaai pasùit i Scharloo panort. Originalmente Waaigat tabata mas grandi, parti di dje a wòrdu di dèmpel for di siglo 19. Na 1887 a instala e promé liña di tram di Kòrsou ront di Waaigat. Su orianan ta wòrdu konektá dor di Koningin Wilhelminabrug (1928, remplasá na 2005) i Prinses Amaliabrug (2016).

E bahia ta akomoda e merkado flotante di Willemstad. Na 1957 a pone na rand di e awa e Monumento di Guera, obra di eskultor hulandes Fred Carasso, kaminda tur aña riba 4 di mei ta tuma lugá e seremonia di konmemorashon nashonal di e fayesidonan di Segundo Guera Mundial.

## Galeria

Waaigat (1911).jpg|Waaigat riba un mapa topografiko (1911)
Collectie NMvWereldculturen, TM-60059958, Foto 'Curaçao, Waaigat', fotograaf niet bekend, 1929 - 1940.jpg| Waaigat promé ku Guera Mundial II
Collectie NMvWereldculturen, TM-10021779, Negatief 'Luchtfoto van Willemstad gelegen aan zee', fotograaf niet bekend, 1949.jpg|Bahia di Santa Ana konektá ku Waaigat
Vleesmarkt langs het Waaigat, Willemstad, Curaçao - BNA-DIG-HARTOG-ALBUM-CURACAO-022.jpg|Marshé di carne kantu di Waaigat (entre 1900 i 1920)
Collectie Nationaal Museum van Wereldculturen TM-60062401 De drijvende markt van Willemstad Willemstad fotograaf niet bekend.jpg|E merkado flotante
Collectie Nationaal Museum van Wereldculturen TM-20029862 Detail van het monument ter nagedachtenis aan de Antillianen die omkwamen gedurende de Tweede Wereldoorlog (1940-1945) Willemstad Boy Lawson.jpg|Detaye di e monumento di guera
Prinses Amalia brug over the Waaigat.jpg|Prinses Amaliabrug
Marvin Ávila Jr

**Marvin Alexander Ávila Veliz Junior** (☆ 17 di mart 2008 na Siudat di Guatemala) ta un futbolista profeshonal guatemalteko ku ta hunga den e promé divishon, Liga Guate, komo delantero pa Antigua GFC i den e selekshon U-17 di Guatemala.

## Bida i karera
Marvin Ávila Jr. a nase dia 17 di mart 2008 komo yu di Marvin Ávila i Yuri Véliz. Su tata, mihó konosí komo "Titiman", ta un hungadó di futbòl i un di e mihó hungadónan di su pais. Ademas, e ta nieto di Cándido Macabi Véliz, un hungadó di Liga Nashonal den añanan 1970 i 1980 den Juventud Retalteca, Antigua i Izabal. Dia 31 di yanüari 2024, na edat di 15 aña, el a debutá den Liga Nashonal pa su klup Antigua GFC den un wega kontra CSD Municipal, un di e mihó ekiponan di Guatemala. 

Ávila a representá Guatemala komo internashonalista. Na nivel hubenil, el a partisipá ku e selekshon U-15 den e Torneo Uncaf 2023, den kua e selekshon a sali ganadó den su kategoria i el a terminá komo mihó hungadó i máksimo goleadó. Na 2024 el a wòrdu yamá pa e Torneo Uncaf U-19. Despues ku e selekshon a bati Cuba, Belize i Costa Rica den e fase di grupo, el a bira kampeon di e torneo sentroamerikano ku e tiramentu di pinalti kontra Panama.

## Statistik

## Lista di honor

## Link eksterno
* Profil riba Soccerway 
* Profil riba Transfermarket 
* Profil riba Football Database
Konseho Kolonial

E **Konseho Kolonial** tabata un órgano konsultativo di Kolonia Kòrsou ku entre 1833 i 1938 tabata duna konseho na gobernador di Kolonia Kòrsou, siendo e outoridat mas altu. Miembronan di e Konseho Kolonial tabata nombrá dor di e Rei di Hulanda. E Konseho Kolonial tabata establesé na e isla di Kòrsou i tabata e prekursor di Parlamento di teritorio Kòrsou (*Staten van het gebiedsdeel Curaçao*) i mas despues Parlamento di Antias Hulandes.

Despues di e periodo di dominio britániko, e islanan di Karibe Hulandes a bolbe kai bou di Hulanda na 1815. Na lugá di reinstituí e konseho polítiko ku tabatin promé, a krea na 1833 un órgano di konseho representativo nobo, 'Konseho Kolonial'. Te e kambio na 1948 di e konstitushon hulandes gobernashon di e kolonia tabata eksklusivamente den man di e monarka hulandes. 

E órgano tabata konsisti di nuebe miembro, di kual seis tabata residente i tres tabata ofisial (ex officio). E miembronan residente tabata personanan prominente prosedente di e sirkulo di kolonisadó i nan desendientenan. Nan tabata wòrdu nombrá dor di e gobernador riba proposicion di e servisio di Kas Real. Membresia ofisial tabata reservá solamente pa e funshonnan di gobernador, abogado-general i administrador di finansa. E kompetensianan di e konseho tabata limitá na duna konseho. 

Konseho Kolonial tabata reuní den e sala di konseho na e kas di gobernador den Fort Amsterdam, kaminda tambe tabata tene seshonnan pa interesado pa skucha nan kehonan. E tareanan tabata wòrdu distribuí entre e miembronan mediante komishonnan, ku tabatin nòmbernan manera "orfanato, komishon di skol i sosiedat di benefisionan".
Walon

**Walon** ta un lenga romániko regional ku ta ser papiá pa un parti di e poblashon den gran parti di Walonia. E ta ser papiá tambe den e region di Givet den e área franses di Ardennen. Segun estimashonnan, tin un total di 600.000 papiadó.
Gisèle Veen-Jonkhout

**Gisèle Marie Veen-Jonkhout** (☆ 13 di desèmber 1957 na Otrobanda - † 3 di yanüari 2024 na Kòrsou) tabata un hurista i fiskal di Kòrsou. E tabata e promé fiskal femenino i e promé ofisial di prensa di Ministerio Públiko den historia di Antias Hulandes. 

## Biografia
Gisèle Jonkhout a nase i lanta na Kòrsou komo promé yu di Edith Jonkhout-Romijn i Jacques F. Jonkhout, na bida director di All American Cables. E tabatin dos ruman muhé. Siguiendo su interes pa lei for di chikitu el a skohe pa bai studia lei. Na 1983 e ta gradua na Universidat di Antia Hulandes (UNA). E mesun aña Veen-Jonkhout a kuminsá traha na Korte Komun di Antia i Aruba, unda el a haña e oportunidat pa sigui e kurso di RAIO (*rechtelijk ambtenaar in opleiding*), ku ta e treinen pa bira sea hues of fiskal. E ta skohe pa e karera di fiskal.

For di 1985 e tabata traha na Ministerio Públiko di Antias Hulandes i despues di 10 di òktober 2010 na Ministerio Públiko di Kòrsou. Veen-Jonkhout a okupá varios puesto den e ministerio. Entre otro, el a bira e promé fiskal femenino di Antias Hulandes i e promé ofisial di prensa di Ministerio Públiko di Antias Hulandes, den kual funshon el a bira konosí serka e públiko. Komo fiskal e tabata na warda kada seis siman, ocho dia tras di otro, 24 ora pa dia. E tabata atendé ku asuntunan hubenil i di droga i regularmente tabata fungi komo fiskal mayó interino. Na desèmber 2013 el a retira despues di 30 aña di servisio.

Gisèle Veen-Jonkhout a fayesé dia 3 di yanüari 2024 na edat di 66 aña. E tabata kasá ku Henk Veen i tabata mama di un yu hòmber.
Omayra Leeflang

**Omayra Victoria Elizabeth Leeflang** (☆ 23 di desèmber 1954 ta un eks-polítiko di Kòrsou. Entre 2012 i 2017 e tabata miembro di Parlamento di Kòrsou. Promé ku esaki, el a okupá diferente puesto ministerial na nòmber di PAR. E tabata e último minister di Enseñansa, Siensia, Kultura i Deporte i e último minister di Salubridat Públiko i Desaroyo Sosial di Antias Hulandes.
Maryse Condé

**Maryse Condé**, pseudónimo di **Marise Liliane Appoline Boucolon** (☆ 11 di febrüari 1934 na Pointe-à-Pitre, (Guadeloupe) - † 2 di aprel 2024 na Apt, Fransia) tabata un periodista, profesor di literatura, kritiko i eskritor franses di orígen guadeloupeño. E ta e outor di un obra importante i di fama mundial, i ta mas konosí pa *Ségou* (1984-1985), un novela históriko den dos tomo.

Condé tabata un erudito den literatura frankofono, i tabata rekonosí komo feminista i aktivista di historia i kultura afrikano. El a destaká su produktividat komo outor i su versatilidat pa skirbi fikshon históriko, kuenta, novela, ensayo y otro género. Su novelanan, skirbí na franses i tradusí na multiple idioma, ta eksplorá e diaspora afrikano ku a resultá di sklabitut i kolonialismo den region di Karibe. El a gana varios premio, entre nan Grand Prix Littéraire de la Femme (1986), Prix de l'Académie française (1988), Prix Carbet de la Caraïbe (1997)  i e Premio Nobel Alternativo di Literatura (2018) pa su obranan. Na aña 2021 el a risibí e Prix Mondial Cino del Duca pa su trabou humanista den kultura. E tabata konsiderá komo un kandidato fuerte pa e Premio Nobel di Literatura.

## Bibliografía
**Dieu nous l'a donné* (1972), obra de teatro dn 5 akto
* *Mort d'Oluwémi d'Ajumako* (1973), obra de teatro den 4 akto
**Heremakhonon* (1976)
**Une saison à Rihata* (1981)
**Segou; Les murailles de terre* (1984)
**Segou; La terre en miettes* (1985)
**Moi, Tituba sorcière...* (1986)
**Haïti chérie* (1986)
**La vie scélérate* (1987) 
**En attendant le bonheur* (1988)
**Traversée de la mangrove* (1989) 
**Hugo le terrible* (1989)
**La colonie du nouveau monde* (1993) 
**Les derniers rois mages* (1993) 
**La migration des cœurs* (1995) 
**Pays mêlé* (1997)
**Desirada* (1997)
**Le cœur à rire et à pleurer* (1999) 
**Cèlanire cou-coupé* (2000) 
**La Belle Créole* (2001) 
**La planète Orbis* (2002)
**Rêves amers* (2005)
**Histoire de la femme cannibale* (2005)
**Uliss et les Chiens* (2006)
**Victoire, les saveurs et les mots* (2006)
**Comme deux frères* (2007)
**Les Belles Ténébreuses* (2008)
**En attendant la montée des eaux* (2010) 
**La Vie sans fards* (2012)
**Mets et Merveilles* (2015)
**Le Fabuleux et Triste Destin d’Ivan et d’Ivana* (2017) 
**L'Évangile du nouveau monde* (2021)